b'\n_START_ARTICLE_\nProtipape\xc5\xbe Ursin\n_START_SECTION_\nBojeviti protipape\xc5\xbe Ursin\n_START_PARAGRAPH_\nPo Liberijevi smrti je manj\xc5\xa1a skupina, ki je nasprotovala spravljivemu Liberijevemu stali\xc5\xa1\xc4\x8du do padlih , izvolila diakona Ursina za protipape\xc5\xbea. Za \xc5\xa1kofa ga je posvetil tiburski \xc5\xa1kof Pavel. Za svoj sede\xc5\xbe si je izbral cerkev Santa Maria in Trastevere, ve\xc4\x8dinski pape\xc5\xbe pa Lateransko baziliko. Damaza je posvetil v \xc5\xa1kofa ostijski \xc5\xa1kof v Lovrencovi baziliki. On je posku\xc5\xa1al od ve\xc4\x8dine izvoljenega Damaza z vsemi sredstvi spodriniti. To je povzro\xc4\x8dilo nevaren upor in pravo dr\xc5\xbeavljansko vojno. Pri\xc5\xa1lo je celo do medsebojnih spopadov, ki jih Damaz ni mogel prepre\xc4\x8diti. Nasprotniki so se spopadali po ulicah in celo po cerkvah je tekla kri. V Licinijevi baziliki je bilo tako ubitih 137, ve\xc4\x8dinoma Ursinovih ljudi. Damaz se je zaradi prete\xc4\x8de smrtne nevarnosti skrival po katakombah. Zapovedal je javne molitve v \xc4\x8dast mu\xc4\x8dencem in zlasti Lovrencovi ter Feliksovi pripro\xc5\xa1nji je pripisoval svojo kon\xc4\x8dno re\xc5\xa1itev in zmago ter tudi umiritev razmer.\n_START_SECTION_\nSpravljivi pape\xc5\xbe Damaz\n_START_PARAGRAPH_\nDamaza je vse to dogajanje okoli novega pape\xc5\xbea hudo prizadelo; ne toliko, da bi s tem lahko izgubil pape\xc5\xa1ki polo\xc5\xbeaj, \xc4\x8deprav je bil zakonito izvoljen, ampak ga je mu\xc4\x8dila skrb, da lahko iz tega nastane splo\xc5\xa1en razkol. On je hotel celo prostovoljno odstopiti tekmecu pape\xc5\xa1ki sede\xc5\xbe in \xc5\xbeiveti nekje v samoti. Dobronamerni prijatelji pa tega niso sprejeli in so se obrnili na cesarja Valentinijana I.; rimski \xc5\xbeupan Juvencij je Ursina in njegove najbolj vnete privr\xc5\xbeence izgnal iz mesta; medtem so se drugi skrivali iz strahu pred ljudstvom po pokopali\xc5\xa1\xc4\x8dih. Preostalim v Rimu je pape\xc5\xbe iz srca odpustil brez trohice ma\xc5\xa1\xc4\x8devalnosti. Kljub temu so nekateri pod vplivom Ursinovih spletk hoteli \xc5\xa1e naprej \xc5\xa1kodovati Damazovemu ugledu.  Damaz je dovolil, da se je Ursin vrnil v mesto Rim, kjer pa je nadaljeval hujskanje. Zato ga je prefekt Pretekstat dokon\xc4\x8dno izgnal v Galijo, od koder je pozneje pri\xc5\xa1el v Milano; tam se je pridru\xc5\xbeil arijancem.\n_START_SECTION_\nNeapeljski \xc5\xa1kof\n_START_PARAGRAPH_\n\xc5\xbde enajst dni po Damazovi smrti je bil izvoljen za pape\xc5\xbea voditelj \xc5\xbeupnije Svete Pudentijane , ugledni duhovnik (prezbiter) Siricij. Protipape\xc5\xbe Ursin je zopet poizkusil sre\xc4\x87o; vendar Rimljani niso dovolili, da bi se stvari zapletle tako, kot ob izvolitvi njegovega predhodnika Damaza. Tokrat se je postavil na njegovo stran tudi cesar Valentinijan; v svojem pismu izra\xc5\xbea veselje nad njegovo izvolitvijo in poveli\xc4\x8duje njegovo pobo\xc5\xbenost. Ursinija so zopet izgnali iz Rima; tokrat je postal Neapeljski \xc5\xa1kof, kjer je umrl okrog 391.'